CELEX: 62022TN0061
Language: el
Date: 2022-01-31 00:00:00
Title: Υπόθεση T-61/22: Προσφυγή-αγωγή της 31ης Ιανουαρίου 2022 — OD κατά Eurojust

14.3.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 119/57
            
         
      Προσφυγή-αγωγή της 31ης Ιανουαρίου 2022 — OD κατά Eurojust
      (Υπόθεση T-61/22)
      (2022/C 119/81)
      Γλώσσα διαδικασίας: η γαλλική
      
         Διάδικοι
      
      
         Προσφεύγουσα-ενάγουσα: OD (εκπρόσωπος: N. de Montigny, δικηγόρος)
      
         Καθού-εναγόμενος: Οργανισμός της Ευρωπαϊκής Ένωσης για τη Συνεργασία στον Τομέα της Ποινικής Δικαιοσύνης
      
         Αιτήματα
      
      Η προσφεύγουσα-ενάγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση της 17ης Ιουνίου 2021·
               
            
                  —
               
               
                  να ακυρώσει, εφόσον παρίσταται ανάγκη και κατά το μέρος που συμπληρώνει την αιτιολογία της ως άνω αποφάσεως, την απόφαση της 21ης Οκτωβρίου 2021·
               
            
                  —
               
               
                  να υποχρεώσει τον Οργανισμό να καταβάλει στην προσφεύγουσα-ενάγουσα αποζημίωση, υπολογιζόμενη κατ’ ορθή και δίκαιη κρίση στο ποσό των 35 000 ευρώ, σε αποκατάσταση της περιουσιακής ζημίας και ικανοποίηση της ψυχολογικής και ηθικής βλάβης·
               
            
                  —
               
               
                  να καταδικάσει τον καθού-εναγόμενο στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής-αγωγής κατά της αποφάσεως περί τοποθετήσεως σε νέα θέση, η προσφεύγουσα-ενάγουσα προβάλλει τέσσερις λόγους.
      
                  1.
               
               
                  Με τον πρώτο λόγο προβάλλεται παραβίαση της αρχής της εμπιστευτικότητας όσον αφορά την αίτηση αρωγής και έλλειψη αμεροληψίας ως προς την εκ μέρους του Eurojust εξέταση του φακέλου της υποθέσεως της προσφεύγουσας-ενάγουσας.
               
            
                  2.
               
               
                  Με τον δεύτερο λόγο προβάλλεται αναρμοδιότητα του διοικητικού διευθυντή ως προς τη λήψη της προσβαλλομένης αποφάσεως, λόγω του ότι βρισκόταν σε κατάσταση συγκρούσεως συμφερόντων, έλλειψη αμεροληψίας του έναντι της προσφεύγουσας-ενάγουσας, ή τουλάχιστον εντύπωση περί ελλείψεως αμεροληψίας, και παράβαση των κανόνων περί αντικαταστάσεως αρχής αρμόδιας για τη σύναψη των συμβάσεων προσλήψεως σε περίπτωση αδυναμίας παρεμβάσεως.
               
            
                  3.
               
               
                  Με τον τρίτο λόγο προβάλλεται καταστρατήγηση διαδικασίας και κατάχρηση εξουσίας εκ μέρους του διοικητικού διευθυντή.
               
            
                  4.
               
               
                  Με τον τέταρτο λόγο προβάλλεται ότι η τοποθέτηση σε νέα θέση προς το συμφέρον της υπηρεσίας πραγματοποιήθηκε κατά παράβαση του καθήκοντος μέριμνας, χωρίς να ληφθεί υπόψη το συμφέρον του υπαλλήλου ή εκείνο της υπηρεσίας, χωρίς να γίνει σεβαστό το δικαίωμα ακροάσεως και χωρίς να τηρηθεί η ανάγκη αιτιολογήσεως της αποφάσεως που έθιγε τα συμφέροντα του οικείου υπαλλήλου.